מסרים למפקדים– דף מספר 10

|  |
| --- |
| כוחות צה"ל ממשיכים בלחימה עצימה ברצועת עזה, מתקדמים לעבר אזורים חדשים ופוגעים בשיטתיות ביכולות הטרור של חמאס. עיצובה מחדש של המציאות הביטחונית אורך זמן, וצה"ל מתאים את פריסת הכוחות בשטח לצרכים המבצעיים מתוך הנחה כי לפנינו עוד לחימה ארוכה. בימים אלו משנה הלחימה את פניה בחלק מאזורי הרצועה, ובהדרגה מסכמים חלק מהכוחות את המשימה: כוחות מסוימים עוברים לתפוס קו בצפון, כמה מחטיבות המילואים משתחררות, ויחידות ההכשרה חוזרות להתמקד בהכשרת דור העתיד של לוחמי צה"ל. במקביל, סביב לרצועת עזה ובתוכה יישארו כוחות גדולים שיבטיחו את השלמת משימותיו של צה"ל – **ככל שיידרש**.לאור שינויים אלו יש בעת הזאת חשיבות מיוחדת לשיחה עם חייליך, לצורך הבהרת ההקשרים הרחבים של המשימה וחיזוק צדקת הדרך.  |

**עיקרי תמונת המצב**

* צה"ל נלחם בעוצמה ברצועת עזה במטרה לפרק את יכולות חמאס וליצור תנאים להשבת החטופים. הלחימה נמשכת באזורים שונים ברצועה ומוכוונת למרכזי הטרור, ובמהלכה נחשפת תחמושת רבה, תשתיות תת-קרקעיות וחומרי מודיעין.
* התמרון הקרקעי הוביל עד כה לפגיעה קשה בתשתיות הטרור: פוצצו קילומטרים רבים של מנהרות תת-קרקעיות, הושמדו עשרות אלפי אמצעי לחימה ובהם רקטות שכוונו לעומק ישראל, וחוסלו אלפי מחבלים.
* הלחימה מתנהלת תוך שילוב כוחות בין יבשה, אוויר וים ובהתבססות על מודיעין מדויק. בעוד שבצפון הרצועה מתקדמים כוחות צה"ל להשגת אחיזה מבצעית, בדרום הרצועה מתנהלים קרבות עזים בהם פועלים לוחמי צה"ל בנחישות ובמקצועיות תוך חתירה למגע ודבקות במשימה.
* צה"ל חושף שוב ושוב בפני העולם כולו את השימוש הציני שעושה חמאס בתשתיות אזרחיות לצרכי טרור, את השימוש שלו באזרחים ובילדים ואת מנגנוני ההסתה שלו.
* מתוך הבנה כי לפנינו מלחמה מתמשכת ועצימה, מתאים צה"ל את פריסת הכוחות כל העת, בהתאם להערכת המצב ולצורך המבצעי. הוצאת הכוחות מחלק מאזורי הלחימה נעשית תוך שיקול דעת והסתכלות לטווח ארוך במטרה לאפשר רציפות תפקודית, התרעננות וחזרה לשגרה של המשק.
* הכוחות דרוכים ומוכנים גם בגבול הצפון ובאזורים נוספים, ממשיכים במשימת ההגנה ומגיבים לכל פגיעה בריבונות ישראל. צה"ל תוקף בדרום לבנון ופוגע ביכולתו של חיזבאללה לפעול בסמוך לגבול, מגיב באש עוצמתית על פגיעות בשטח ישראל ומסכל חוליות טרור.

עקרונות לניהול השיח:

* ריענון, שינויים באופי הלחימה, סגירת משימה או מעבר ממשימה אחת למשימה אחרת, הם אירועים משמעותיים הדורשים שיח ותיווך.
* שיח זה חיוני במיוחד לאור התמשכות המשימה ולאור חזרה של חלקים נרחבים מהעורף לשגרה בעוד המלחמה בעיצומה.
* על השיח להיות דיפרנציאלי, להתאים למאפיינים השונים של היחידה ולהתייחס ישירות למשימותיה, הישגיה ואתגריה.

מסרים פיקודיים מרכזיים :

* צה"ל נלחם בעוז ברצועת עזה בשלושת החודשים האחרונים. הלחימה תימשך ככל שיידרש במטרה להשיג את מטרות המלחמה: לפרק את יכולות הטרור של חמאס וליצור תנאים להשבת החטופים.
* הכוחות פועלים בעוצמה, ביסודיות ובשיטתיות ומונים הישגים רבים. מטרת השינוי בפריסת הכוחות היא לאפשר את המשך הלחימה לאורך זמן עד להשלמת המשימה.
* בימים אלו, אנו נפרדים מחלק מאנשי המילואים שלחמו ברצועת עזה לאורך השבועות האחרונים. החברה הישראלית כולה גאה בהם ומעלה על נס את התייצבותם המהירה כשנקראו אל הדגל. צה"ל מצדיע להם על פעולתם הנחושה והמקצועית, מסירותם ושליחותם למען העם.
* לוחמי צה"ל פועלים לאורו של מצפן ערכי חד כשהמשימה תמיד ראשונה לנגד עיניהם, וגם במציאות של מלחמה מורכבת שומרים על אחריות, מקצועיות וטוהר הנשק.
* חיילי צה"ל פועלים מתוך ממלכתיות ונלחמים כתף אל כתף לאורה של המטרה המשותפת. נשמור את צה"ל מחוץ לוויכוח הפוליטי, נמשיך לחזק ולהגביר את האחדות והרעות בשורות הצבא ולשמר את דמותו של צה"ל כצבא עם ממלכתי.
* צה"ל מחוייב לכלל החטופים ברצועת עזה ופועל באמצעים גלויים וסמויים ליצירת התנאים להשבתם אל חיק משפחותיהם.
* החזרה של המשק לתפקוד בצד המלחמה מהווה הישג משמעותי של צה"ל. פעילות זו מאפשרת ותומכת את המאמץ המלחמתי מבחינה כלכלית ומוראלית ומעידה על חוסנה של החברה הישראלית.

מעודכן ליום חמישי 04/01/2024